| San Fransiskas |
| --- |
| San Fransiskas Alagoaso valstijoje San Fransiskas Alagoaso valstijoje |
| **Ilgis** | 2860 km |
| **Baseino plotas** | 641 000 km² |
| **Vidutinis debitas** | 2943 m³/s |
| **Ištakos** | Kanastros kalnagūbris, Minas Žeraisas |
| **Žiotys** | Atlanto vandenynas |
| **Šalys** | Brazilijos vėliava Brazilija |
|  |
|  **Vikiteka** | San Fransiskas |

**San Fransiskas** (port. *Rio São Francisco*) – upė Brazilijoje. Tai ketvirta pagal dydį upių sistema Pietų Amerikoje ir ilgiausia tik Brazilijos teritorija tekanti upė.

Prasideda Kanastros kalnagūbryje (Sera da Kanastros nacionalinis parkas), 1070 m aukštyje, pietų Minas Žeraise. Upė didžiąją dalį savo tėkmės plačiu tektonininiu slėniu teka per Brazilijos plokščiakalnį į šiaurę, palei pakrantės kalnyną, vėliau pasuka į rytus sudarydama ribą tarp Bahijos valstijos ir Pernambuko bei Alagoaso valstijų. Ties posūkio vieta vaga slenkstėta. Į Atlanto vandenyną įteka tarp Alagoaso ir Seržipės valstijų, netoli Arakažu miesto.

Pagrindiniai intakai: Paraopeba, das Veljasas, Verde Grandė, Paramirinas, Žakarė, Salitrė (dešinieji), Parakatu, Urukuja, Karinjanija, Korentė, Grandė, San Pedras, Pažeu (kairieji).

San Fransisko baseinas
Upė teka per mažai apgyvendintas teritorijas ir jos kelyje tėra keli miestai. Dėl menko teritorijos išvystymo tik keli miestai – Petrolina ir Žuazeiras išaugo iki vidutinio dydžio miestų, daugiausia dėl vaisių auginimo, kuris remiasi drėkinamomis žemėmis iš Sobradinijo užtvankos. Mažesni miestai prie upės: Pirapora, San Fransiskas, Žanuarija, Bon Žezus da Lapa, Paulo Afonsas.

Žemupyje yra Sobradinijo tvenkinys (plotas 4200 km²), neleidžiantis sausuoju sezonu (spalį–lapkritį) San Fransiskui išdžiūti. Vandens lygio svyravimų sezoninė amplitudė 9 metrai. Vanduo naudojamas irigacijai ir elektros energijai gaminti. Aukštupyje yra Tres Mariaso hidroelektrinė, žemupyje – Paulo Afonso krioklių ir slenksčių kaskada bei Paulo Afonso 4 hidroelektrinių kompleksas. Upė žemupyje teka sausringomis vietovėmis (sertaunu).

Laivyba
-------

Priklausomai nuo lietaus upė laivuojama visus metus nuo Piraporos (Minas Žeraisas) iki Petrolinos (Pernambukas) ir Žuazeiro (Bahija) (1370 km), prateka per milžinišką Sobradinijo tvenkinį. Nuo XIX a. vidurio šia upės dalimi plaukiojo gariniai laivai *gaiolas*. Atsiradus Sobradinijo užtvankai jie nebegalėjo įveikti susidariusio didžiulio dirbtinio ežero ir yra nebenaudojami. Nedideliais turistiniais laivais galima plaukioti nuo Paulo Afonso iki pakrantės (308 km).

Istorija
--------

Upė pavadinta pagal XVI a. jėzuitų vienuolį Šv. Pranciškų Bordžiją (*São Francisco de Borja*). Iki XIX a. buvo vergų prekybos arterija.

* San Fransisko žemupio kilposSan Fransisko žemupio kilpos
* Paulo Afonso krioklysPaulo Afonso krioklys
* San Fransisko ištakosSan Fransisko ištakos
* San Fransiskas tarp Žuazeiro ir PetrolinosSan Fransiskas tarp Žuazeiro ir Petrolinos

Šaltiniai
---------

1. 1 2  R. Ziesler and G.D. Ardizzone. LAS AGUAS CONTINENTALES DE AMERICA LATINA/THE INLAND WATERS OF LATIN AMERICA, Fishery Information, Data and Statistics Service. Fisheries Department FAO, Rome.
2. ↑  *São Francisco*. Visuotinė lietuvių enciklopedija, T. XXI (Sam–Skl). – Vilnius: Mokslo ir enciklopedijų leidybos institutas, 2012
3. ↑  *São Francisco River*. Encyclopædia Britannica Online. – www.britannica.com.